Rozalimas

Rozalimas – miestelis Pakruojo rajono savivaldybėje, prie kelio Pakruojis–Smilgiai. Seniūnijos ir seniūnaitijos centras. Urbanistikos paminklas su unikalia medine architektūra ir netaisyklingos formos aikšte. Stovi medinė Rozalimo Švč. Mergelės Marijos Vardo bažnyčia (nuo 1794 m.), Rozalimo kapinių koplyčia (nuo 1799 m.), bažnyčios varpinė (XIX a. vidurys), Rozalimo sinagoga (XIX a. pabaiga), Lietuvos nepriklausomybės dešimtmečio paminklas. Veikia Rozalimo vidurinė mokykla, vaikų darželis su laikinosios globos grupe, senelių globos namai, paštas (LT-83013), kultūros namai, biblioteka, Pakruojo ūkininkų kredito unijos filialas, vaistinės „Camelia“ filialas, ambulatorija, girininkija, 2 parduotuvės, 2 alaus barai.

miniatiūra|left|Rozalimo riboženklis
miniatiūra|left|Rozalimo globėja šv. Rozalija

 Etimologija 

Miestelio vardo kilmė nėra aiški, bet tai tikriausiai dvarininkinis vietovardis. Gali būti, kad jis dirbtinai sudarytas iš Padubysio dvaro savininko Adomo Drobišiaus žmonos vardo Rozalija. Tai atsitikę po to, kai 1755 m. paveldėję Padubysio dvarą Drabišiai (Adomas ir žmona Rozalija Belozaraitė) įsteigė bažnyčią ir būsimą miestelį pavadino Rozalimu. Kadangi 1738 m. dabartinio Rozalimo vietoje gyvenvietės dar nebūta, todėl galima manyti, kad pavadinimas atsirado vėliau. Tačiau veikiausiai pirmesnioji pavadinimo lytis buvo Rozalinas – taip jis minimas nuo 1767 m. iki pat XIX a. pabaigos. Toks miestelio vardo variantas labiau būdingas vietoms, kuriose buvo didesnė slavų kalbų įtaka. XX a. 1-ojoje pusėje miestelis minimas jau kaip Rozalimas, tikriausiai sudarant analogiją nuo vietovardžio Jeruzalė senosios lietuviškos lyties Jeruzolimas.

 Geografija 

Pietrytiniu Rozalimo pakraščiu teka Daugyvenės upė, šiauriniame pakraštyje – gražus pušynas. Stūkso du akmenys „su dubeniu“ (bažnyčios šventoriuje, archeologijos paminklai), mitologinis akmuo su Marijos pėda, saugomas Rozalimo ąžuolas. Apylinkėse įrengtas Rozalimo pažintinis miško parko takas.

 Istorija 

 LDK 
Manoma, kad gyvenvietė išaugo greta Padubysio dvaro, minimo XVII a. Rozalimas raštuose pirmą kartą paminėtas 1767 m. Klovainių bažnyčios metrikų knygoje. Spėjama, kad tais metais pastatyta medinė Rozalimo bažnyčia ir įsteigta parapija. Gyvenvietė sparčiai augo XIX a. 2-ojoje pusėje.

 Tarpukaris 

XX a. tarpukariu Rozalimas garsėjo ir kaip kurortas dėl šalia esančio didelio pušyno – sulaukdavo nemažai vasarotojų. Daugyvenėje buvo įrengtos maudyklės. Pirmosios Lietuvos respublikos žurnalistas Vincas Uždavinys dienoraštyje (F183-22) nuosekliai aprašė išvyką iš Kauno į Šeduvą ir Rozalimą 1932 m. gegužės 21–22 d. 

 Sovietinė okupacija 
Po karo, Sovietų okupacijos metu Rozalimo apylinkėse veikė Algimanto apygardos Žaliosios rinktinės partizanai. Rozalimo NKVD rūsiuose žiauriai kankinami kaliniai slaptu rašteliu susisiekė su partizanais. Po kelių dienų, 1945 metų rugpjūčio 8-ąją miestelį užėmė 80 partizanų būrys, vadovaujamas kapitono Izidoriaus Pucevičiaus–Radvilos. Tikslas buvo tik išvaduoti kalinius. Apie artėjantį puolimą miestelio stribai žinojo ir spėjo jam pasiruošti, todėl kalėjimo durų išlaužti nepavyko. Žuvo 27 stribai ir enkavėdistai, 7 partizanai. Po atsitraukimo kapitonas Radvila žadėjo parengti naują puolimo planą, tačiau už poros savaičių žuvo stribų pasaloje.Vladas Vyšniūnas–Aušrelė: Ginkluotos rezistencijos eilėse. Eilinio partizano atsiminimai. I knyga, 2023 m., „Briedis“, 149-158 p. 

Sovietmečiu Rozalimas buvo apylinkės ir kolūkio „Į šviesią ateitį“ centras. Miestelyje buvo vidurinė mokykla, vaikų lopšelis-darželis, ambulatorija, 25 vietų ligoninė, vaistinė, buitinio gyventojų aptarnavimo paviljonas, pašto skyrius, taupomoji kasa, zoniniai kultūros namai, bibliotekos filialas, girininkija, 2 parduotuvės, pieninė, kelių remonto punktas.

 Atkurta nepriklausomybė 
1996 m. patvirtintas Rozalimo herbas. 2013 m. įrengtas Rozalimo pažintinis miško parko takas.

|}

 Gyventojai 
1868 m. Rozalime buvo 299 gyventojai, 2 krautuvės, 2 užeigos, užeiga („traktierius“), vyninė, policijos nuovada, Rozalimo valsčiaus valdyba, rusiška liaudies mokykla. XIX a. pabaigoje Rozalimas buvo miestelis Panevėžio apskrityje.

1897 m. miestelyje gyveno 549 (265 žydai) gyventojai, veikė malūnas, 23 krautuvėlės. 1912 m. buvo apie 700 gyventojų, 20 krautuvių, sinagoga, vaistinė. 1938 m. gyventojų skaičius pasiekė 800, o 1959 m. beliko tik 551 gyventojas, kadangi buvo išžudyti žydai. Po to gyventojų skaičius dėl aplinkinių vietovių melioracijos ėmė augti. 1999 m. Rozalime buvo 985 gyventojai.

 Žymūs žmonės 
 Miestelyje mirė ir buvo palaidotas liaudies skulptorius Jonas Danauskas (1861–1937). Čia yra nuo XIX a. pabaigos išlikusių jo koplytstulpių.
 Rozalime gimė visuomenės ir karinis veikėjas, pulkininkas Jonas Petruitis (1891–1943).

 Galerija 

 Literatūra 
 Algimantas Miškinis. Rozalimas. Žiemgalos krašto praeitis. – Kaunas, 2007. – 142 p. – ISBN 9955-434-08-2


 Šaltiniai